Intialaistyttö ei elänytkään apinoiden kanssa. Hän on vammainen lapsi, joka oli hiljattain hylätty metsään.

Maailmalla uutisoitiin kuluneella viikolla intialaisesta tytöstä, joka olisi elänyt viidakossa apinoiden kanssa. Uttar Pradeshin osavaltiossa löytyneen alastoman, noin 8-vuotiaan tytön kerrottiin liikkuvan neljällä raajalla. Hän ei osannut puhua, vaan hän kommunikoi kirkumalla. Häntä kutsuttiin Viidakkokirjaa mukaillen " nykyajan Mowgliksi " . Tapauksesta kertoivat muun muassa Time ja BBC, ja myös Iltalehti uutisoi tytöstä.

Todellisuus on kuitenkin tarua karumpi. Viranomaiset ja lääkärit uskovat, että tyttö on vammainen lapsi, joka oli hiljattain hylätty metsään.

Apinat eivät siten " kasvattaneet " tyttöä Katarniya Ghatin alueella. Alueen metsänhoidosta vastaava viranomainen JP Singh kertoi The Guardian -lehdelle, että tyttö löydettiin tien vierestä eikä syvältä viidakosta, kuten raportoitiin. Alueen lähistöllä esiintyy kyllä apinoita, mutta Singhin mukaan hänen metsänvartijansa " eivät löytäneet tyttöä elelemässä apinoiden kanssa " .

Villeimmät uutissivustot raportoivat pari päivää sitten, että metsänvartijoiden oli " taisteltava apinoita vastaan " pelastaakseen tytön, mutta tämä ei siis pidä paikkaansa.

Lääkäreiden mukaan tyttö on sekä fyysisesti että psyykkisesti vammainen. Viranomaiset uskovat tytön perheenjäsenten hylänneen tytön metsään hiljattain.

- Jos hän olisi elänyt apinoiden kanssa, se olisi ollut vain muutaman päivän eikä pitkää aikaa, Singh sanoi Guardianissa.

Metsänvartijat tarkkailevat aluetta huolellisesti turvakameroiden avulla, eikä kukaan olisi voinut olla siellä kovinkaan kauan heidän huomaamattaan.

Myös apulaispoliisipäällikkö Dinesh Tripathi sanoi Indian Express -lehden mukaan, ettei tytön käytös viitannut mitenkään apinoiden kanssa elämiseen.

Tyttöä hoidettiin sairaalassa Lucknowissa, Uttar Pradeshin osavaltiossa. EPA / AOP

Ihmisten kasvattama

Tyttö löydettiin jo tammikuussa ja häntä hoidettiin Bahraichin sairaalassa. Ylilääkärin mukaan on vaikea arvioida, kuinka kauan tyttö oli ollut metsässä.

- Intiassa ihmiset pitävät tyttölapsia huonompina, eikä hän ole henkisesti terve. Kaikkien todisteiden valossa hänet jätettiin sinne, lääkäri DK Singh sanoi.

Bahraichin alueen terveysviranomaisen Ankur Lal pitää epätodennäköisenä, että tyttö olisi kasvanut metsässä. Kun lapsi löydettiin, hän käyttäytyi väkivaltaisesti, ei osannut käydä vessassa eikä puhua, ja siksi oletettiin heti, että hän olisi asunut viidakossa pitkään.

Tyttö kuitenkin osoitti erittäin nopeaa kehittymistä, kun hänet toimitettiin sairaalaan. Tämän vuoksi lääkärit uskovat ihmisten kasvattaneen hänet.

- Aluksi hän konttasi, mutta nyt hän kävelee normaalisti - joten hän ei ole ollut viidakossa syntymästään lähtien, Lal sanoi Guardianille.

Tyttö oli määrä siirtää tänään lauantaina sairaalasta lastenkotiin Lucknowissa.